ราคาน้ำมัน WTI พุ่งทะลุ 80 เหรียญ หลังเผชิญภาวะตึงตัว หลายปท.ต้องการเพิ่มขึ้น
ราคาน้ำมัน WTI พุ่งทะลุ 80 ดอลลาร์สหรัฐ  เหตุอุปทานน้ำมันในตลาดโลกจะเผชิญภาวะตึงตัว เนื่องจากความต้องการใช้น้ำมันในหลายประเทศเพิ่มขึ้น หลังจากเศรษฐกิจฟื้นตัว
11 ต.ค. 2564

ผู้สื่อข่าวรายงานวันนี้ (11 ตุลาคม 2564) ราคาน้ำมัน WTI พุ่งขึ้นทะลุระดับ 80 ดอลลาร์สหรัฐ ในช่วงเช้านี้ โดยได้แรงหนุนจากการคาดการณ์ที่ว่า อุปทานน้ำมันในตลาดโลกจะเผชิญภาวะตึงตัว เนื่องจากความต้องการใช้น้ำมันในหลายประเทศเพิ่มขึ้นหลังจากเศรษฐกิจฟื้นตัวจากการแพร่ระบาดของโรคโควิด-19
โดย ณ เวลา 09:51 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ย.พุ่งขึ้น 1.26 ดอลลาร์ หรือ 1.59% แตะที่ 80.61 ดอลลาร์/บาร์เรล
สำหรับราคาน้ำมันดิบ WTI พุ่งขึ้นต่อเนื่องจากเมื่อวันศุกร์ และล่าสุดพุ่งขึ้นทะลุระดับ 80 ดอลลาร์ แล้วเช้านี้ เนื่องจากนักลงทุนคาดว่า ปริมาณน้ำมันจะตึงตัวมากขึ้น ขณะที่เศรษฐกิจของประเทศต่าง ๆ เริ่มฟื้นตัวจากผลกระทบของโรคโควิด-19
ทั้งนี้ คาร์สเทน ฟริตช์ นักวิเคราะห์ด้านพลังงานของคอมเมิร์ซแบงก์ รีเสิร์ช เปิดเผยในวันศุกร์ว่า “ตลาดน้ำมันจะยังคงตึงตัวไปจนถึงสิ้นปีนี้ เนื่องจากมีอุปสงค์ที่แข็งแกร่งในปัจจุบัน และกลุ่มโอเปกพลัสยังคงดำเนินนโยบายการผลิตที่จำกัด”
นอกจากนี้ การพุ่งขึ้นของราคาก๊าซในยุโรปมีส่วนทำให้ความต้องการใช้น้ำมันพุ่งขึ้นด้วย เนื่องจากกระตุ้นให้มีการเปลี่ยนจากการใช้ก๊าซมาเป็นการใช้น้ำมันมากขึ้นในการผลิตไฟฟ้า
 
 